ปีที่ดี...ของกลุ่มชิน
โดย...เจียรนัย อุตะมะ
28 พ.ค. 2555

โดย...เจียรนัย อุตะมะ
ปีนี้เป็นปีที่ดีของกลุ่มบริษัท ชิน คอร์ปอเรชั่น (INTUCH) เพราะบริษัทลูก บริษัท แอดวานซ์ อินโฟร์ เซอร์วิส (ADVANC) ผลงานผงาดติดอันดับโลกแล้ว กำไรยังดีจนอาจถึงขั้นปรับประมาณการรายได้ปีนี้ขึ้นด้วย แน่นอนว่าจะดันกำไรบริษัทแม่พุ่งตามด้วย
นิตยสารฟอร์บส์ นิตยสารชั้นนำด้านธุรกิจและการลงทุนที่มีกลุ่มผู้อ่านเป็นนักธุรกิจทั้งในสหรัฐ ยุโรป และเอเชีย ได้จัดอันดับบริษัทจดทะเบียนรายใหญ่ระดับโลก 2,000 บริษัท โดยใช้เกณฑ์การพิจารณาจากยอดขาย กำไร สินทรัพย์ และมูลค่าตามราคาตลาด ผลปรากฏว่า ADVANC ติดอยู่ในอันดับที่ 1,167 ของ The Global 2000 ประจำปี 2554
อันดับของบริษัทดีขึ้นจากปี 2549 ที่อยู่ในอันดับที่ 1,338 และเป็นผู้ให้บริการโทรศัพท์เคลื่อนที่เพียงรายเดียวของไทยที่ติดอันดับ The Global 2000 ในครั้งนี้ 
จังหวะเดียวกันนี้ ผลประกอบการไตรมาสแรกของกลุ่มออกมาดีกว่าตลาดคาด 11% โดย INTUCH กำไรดีตาม ADVANC ขณะที่บริษัท ไทยคม (THCOM) มีกำไรปกติเป็นบวกเป็นไตรมาส 3
“ทมยันตี คงพูลศิลป์” ผู้อำนวยการสำนักลงทุนสัมพันธ์ INTUCH กล่าวว่า แนวโน้มผลการดำเนินงานของบริษัทจะดีขึ้น หลังจากบริษัทลูกมีผลการดำเนินงานดีขึ้น และ ADVANC มีโอกาสปรับเพิ่มประมาณการรายได้ปีนี้ที่ตั้งไว้ว่ารายได้ค่าบริการจะเติบโต 56% เพียงแต่ขอดูผลงานไตรมาส 2 ก่อน 
ไตรมาสแรก INTUCH มีกำไรสุทธิ 3,540 ล้านบาท เพิ่มขึ้น 35% จากช่วงเดียวกันของปีก่อน เป็นกำไรจาก ADVANC ที่บริษัทถือหุ้น 40.45% โดย ADVANC กำไรดีกว่าที่ตลาดคาด 9-10% และเพิ่มขึ้น 37% จากช่วงเดียวกันของปีก่อน
อย่างไรก็ตาม เมื่อเทียบกำไรไตรมาสแรกปีนี้กับไตรมาส 4 ปี 2554 กลับลดลง 60% แต่เป็นเพราะไตรมาส 4 ปีก่อนมีรายการพิเศษที่ส่วนใหญ่เกิดจากกำไรขายหุ้น ADVANC
ทั้งนี้ หากตัดรายการพิเศษดังกล่าว กำไรปกติจะอยู่ที่ 3,360 ล้านบาท เพิ่มขึ้น 20% จากไตรมาส 4 ปี 2554 และเพิ่มขึ้น 35% จากช่วงเดียวกันของปีก่อน และส่วนใหญ่กำไรยังมาจาก ADVANC ที่มีกำไรปกติไตรมาสแรกเติบโต 30% จากไตรมาส 4 ปี 2554 และเพิ่มขึ้น 34% จากช่วงเดียวกันของปีก่อน
กำไรหลักยังมาจากรายได้บริการด้านข้อมูลที่เพิ่มสูงขึ้นต่อเนื่อง 32% จากช่วงเดียวกันของปีก่อน รายได้จากการขายเพิ่ม ขณะที่ต้นทุนค่าตัดจำหน่ายโครงข่ายและดอกเบี้ยจ่ายลดลง รวมทั้งภาษีจ่ายลดลงจาก 30% เป็น 23% เป็นไตรมาสแรก
ขณะที่ THCOM ถือหุ้น 41.14% มีกำไรปกติประมาณ 71 ล้านบาท ดีขึ้นจากไตรมาส 4 ปี 2554 ที่มีกำไร 56 ล้านบาท และไตรมาสแรกปี 2554 ที่ขาดทุนปกติ 153 ล้านบาท
“นัฐิยา พัวพงศกร” ผู้จัดการฝ่ายนักลงทุนสัมพันธ์ ADVANC ให้ความเห็นว่า บริษัทตั้งเป้าหมายอัตรากำไรสุทธิก่อนค่าเสื่อม (อีบิตดามาร์จิน) ของปีนี้อยู่ที่ระดับ 44% เทียบกับปีก่อนหน้าอยู่ที่ 44.8% โดยไตรมาสแรกปีนี้สามารถทำได้ 44.6% และมีกำไรสุทธิ 8,929 ล้านบาท ขยายตัวถึง 42% เมื่อเทียบกับงวดเดียวกันของปีที่ผ่านมา
“ไม่สามารถระบุได้ว่ากำไรในไตรมาส 1 เป็นไตรมาสที่มีกำไรดีที่สุดของปีนี้ เพราะโดยปกติรายได้ในไตรมาส 2 และ 3 จะแผ่วลง และในไตรมาส 4 รายได้จะมีการฟื้นตัว” นัฐิยา กล่าว
“เคน สตรุทเกอร์” ผู้ช่วยผู้อำนวยการนักลงทุนสัมพันธ์ THCOM ตั้งเป้าหมายว่า ปีนี้บริษัทจะกลับมามีกำไรสุทธิได้ เนื่องจากมีอัตราการเช่าช่องสัญญาณของไอพีสตาร์ 1 เพิ่มขึ้นเป็น 3235% ในปีนี้ จากต้นปีอยู่ที่ 25% ส่วนดาวเทียมไทยคม 6 มีกำหนดยิงกลางปี 2556 และไทยคม 7 มีกำหนดยิงช่วงต้นปี 2557
นักวิเคราะห์บริษัทหลักทรัพย์ (บล.) ฟินันเซีย ไซรัส ปรับประมาณการกำไรสุทธิปี 2555 ขึ้น 4% ตามการปรับประมาณการของ ADVANC เป็น 1.36 หมื่นล้านบาท ลดลงจากปีก่อน 18% จากปีก่อนที่มีรายการพิเศษรวม 5,400 ล้านบาท กำไรปกติ 1.4 หมื่นล้านบาท เพิ่มขึ้น 25% จากช่วงเดียวกันของปีก่อน
ทั้งนี้ คาดว่ากำไรสุทธิ ADVANC จะเป็น 3.47 หมื่นล้านบาท ทำให้กำไรปีนี้เติบโต 56% และกำไรปกติโต 31% เพื่อสะท้อนกำไรไตรมาสแรกที่ดีกว่าคาด แม้คาดว่ากำไรไตรมาส 2 จะอ่อนตัวจากไตรมาสแรกตามฤดูกาลและยอดขายเครื่องชะลอลง แต่ยังเพิ่มต่อเนื่องจากช่วงเดียวกันของปีก่อน และค่าใช้จ่ายการขายและการบริหารในครึ่งปีหลังมากขึ้นตามปกติ
บล.ฟินันเซีย ไซรัส ปรับราคาเป้าหมาย INTUCH จากหุ้นละ 69 บาท เป็น 72 บาท ตามการปรับขึ้นราคาเป้าหมายของ ADVANC จาก 184 บาท เป็น 194 บาท และ THCOM ที่หุ้นละ 15.80 บาท
ทั้งนี้ คาดว่า INTUCH ให้อัตราผลตอบแทนปันผลระดับดีที่ 6.8% และ ADVANC ให้อัตราผลตอบแทน 6.5% ต่อปี บล.แห่งนี้ยังคงแนะนำซื้อ INTUCH และถือ ADVANC 
ด้าน บล.เอเซีย พลัส คาดว่ากำไรสุทธิ ADVANC ปี 2555 จะอยู่ที่ 3.5 หมื่นล้านบาท เติบโต 58% จากปี 2554 สูงสุดในกลุ่มไอซีที และจะเติบโตต่อเนื่องอีก 12% ในปี 2556 ภายใต้สมมติฐาน ADVANC ชนะการประมูลใบอนุญาตใหม่ 3จี คลื่น 2.1 กิกะเฮิรตซ์ ที่คาดว่าจะเปิดประมูลในเดือน ก.ย.นี้ ซึ่งจะช่วยให้อายุการให้บริการที่ยาวขึ้นจาก 3 ปีครึ่ง เป็น 15 ปี และช่วยให้ต้นทุนบริการลดลง จากปัจจุบันที่จ่ายส่วนแบ่งรายได้ 25% เหลือเพียง 1012% (รวมค่าประมูลใบอนุญาตแล้ว)
ปรับคำแนะนำหุ้น ADVANC จากถือเป็นซื้อ และให้ราคาที่เหมาะสมใหม่เป็น 210 บาท และอัตราผลตอบแทนปันผล 6.5%
ผลบวกจากการปรับเพิ่มประมาณการของ ADVANC จะทำให้มูลค่าพื้นฐานของ INTUCH เพิ่มตามที่จะทำให้มูลค่าที่เหมาะสมของ INTUCH เพิ่มขึ้นจาก 61.90 บาท เป็น 72 บาท
บล.เอเซีย พลัส คงคำแนะนำซื้อ INTUCH และเลือกเป็นหุ้นที่แนะนำให้เลือกลงทุนในกลุ่ม